শহরে এ বার প্রকোপ কিছুটা কম হলেও, গ্রামের দিকে দেদার শব্দবাজি ফেটেছে। বিকট শব্দে কেঁপেছে এলাকা। যদিও পুলিশের দাবি, গত বছরের তুলনায় এ বার বাজি ফাটানোর হার অনেক কম। বর্ধমান পূর্বের অতিরিক্ত পুলিশ সুপার (সদর) প্রিয়ব্রত রায় বলেন, 'এ বছর বাজির উপর আমরা অনেকটাই নিয়ন্ত্রণ আনতে পেরেছি। দুর্গাপুজোর সময় থেকেই আমরা প্রচুর বাজি আটক করেছি। কালীপুজোর আগেও সারা জেলা থেকে বাজি বাজেয়াপ্ত করা হয়েছে। আমরা জানতে পেরেছি, কালীপুজোর রাতে নতুন করে কিছু বাজি ঢুকেছিল জেলায়। সেটা আমরা খতিয়ে দেখছি।'